POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 453/2008 Evropskega parlamenta in Sveta o četrtletnih statističnih podatkih glede prostih delovnih mest v Skupnosti

1.Uvod

Statistični podatki o prostih delovnih mestih zagotavljajo informacije o številu delovnih mest, ki so v danem trenutku prosta. Nanašajo se na tisti del potreb po delovni sili, ki presega ponudbo delovne sile, in tako zagotavljajo ključne informacije o velikosti in strukturi neskladij na trgu dela.

Uredba (ES) št. 453/2008 Evropskega parlamenta in Sveta z dne 23. aprila 2008 o četrtletnih statističnih podatkih glede prostih delovnih mest v Skupnosti (v nadaljnjem besedilu: uredba JVS) določa okvir za pripravo, pošiljanje in oceno četrtletnih statističnih podatkov o prostih delovnih mestih.

V skladu s členom 10 uredbe JVS mora Komisija pred 24. junijem 2010 in vsaka tri leta po tem Evropskemu parlamentu in Svetu predložiti poročilo o izvajanju navedene uredbe. V poročilu mora biti ocenjena kakovost statističnih podatkov, ki jih zagotovijo države članice, in evropskih agregatov, opredeljena pa morajo biti področja za morebitne izboljšave.

To je tretje poročilo Komisije Evropskemu parlamentu in Svetu. V njem so upoštevane izkušnje z zagotavljanjem podatkov v četrtletnih presledkih in dokumentacija, ki so jo države članice predložile v svojih letnih poročilih o kakovosti.

V oddelku 2 poročila je predstavljen napredek, ki je bil dosežen v zadnjih treh letih pri izvajanju uredbe JVS. V oddelku 3 je ocenjena kakovost statističnih podatkov o prostih delovnih mestih, v oddelku 4 pa je pozornost namenjena evropskim agregatom. Nazadnje so v oddelku 5 zaključki in predlagani načini za še učinkovitejše izpolnjevanje pričakovanj uporabnikov v prihodnosti.

2.Izvajanje

2.1.Pravni okvir

Da bi Komisija dopolnila splošni okvir, vzpostavljen z uredbo JVS, je sprejela dve izvedbeni uredbi:

– Uredbo Komisije (ES) št. 1062/2008, v kateri so opredeljeni postopki za desezoniranje, ki jih je treba uporabljati od prvega četrtletja leta 2014, struktura in vsebina letnih poročil o kakovosti, ki jih morajo države članice poslati Komisiji, ter datumi pošiljanja teh poročil;

– Uredbo Komisije (ES) št. 19/2009, v kateri je opredeljen izraz „prosto delovno mesto“ ter so določeni roki za pošiljanje podatkov in obdobja, ki morajo biti zajeta v prvem sklopu poslanih podatkov. V prilogi k temu pravnemu aktu so navedene države, ki izvajajo študije izvedljivosti, in teme teh študij.

V skladu z navedeno zakonodajo morajo vse države članice zagotoviti časovne vrste za število prostih delovnih mest in število zasedenih delovnih mest z začetkom v prvem četrtletju leta 2010. To morajo storiti najpozneje 70 dni po koncu četrtletja. Poleg tega morajo države članice, v katerih število zaposlenih presega 3 % skupnega števila zaposlenih v EU, podatke poslati najpozneje 45 dni po koncu vsakega četrtletja.

Države članice morajo predložiti število prostih in zasedenih delovnih mest za vse poslovne enote in vsako področje klasifikacije gospodarskih dejavnosti NACE Revizija 2. Vendar je v uredbi JVS za mala podjetja (ki so opredeljena kot enote z manj kot desetimi zaposlenimi) in področja NACE od O do S (pri katerih so glavne dejavnosti javna uprava, zdravstvo in izobraževanje) določeno, da morajo tiste države članice, ki imajo težave pri zagotavljanju podatkov, opraviti študije izvedljivosti.

Študije izvedljivosti so opravile Danska, Španija, Francija, Italija, Malta in Avstrija. Španija in Avstrija sta na podlagi rezultatov teh študij nemudoma prešli na zajemanje celotnega gospodarstva. Danska je začela zbirati podatke za mala podjetja, vendar zajemanja statističnih podatkov o prostih delovnih mestih ni razširila na področja NACE od O do S (v nadaljnjem besedilu: javni sektor). Malta je zajemanje statističnih podatkov o prostih delovnih mestih razširila na javni sektor, ne pa tudi na mala podjetja. V Franciji in Italiji niso zajeti niti mala podjetja niti javni sektor.

2.2.Napredek glede na zadnje poročilo

Komisija je od drugega poročila, ki je bilo Evropskemu parlamentu in Svetu predloženo leta 2013, preučila možnost revizije veljavne zakonodaje za izboljšanje zajemanja statističnih podatkov o prostih delovnih mestih. Države članice so dodatno razvile zbiranje in pošiljanje statističnih podatkov o prostih delovnih mestih, Eurostat pa je začel objavljati četrtletno sporočilo za javnost o statističnih podatkih o prostih delovnih mestih. Ti vidiki so podrobneje obravnavani v naslednjih odstavkih.

2.2.1.Revizija zakonodaje